  Майя Бывальцева «Удмуртия» клубысь следж-хоккеистъёс Дмитрий Галкин но Владимир Каманцев Россилэн сборноеныз «Canadian Tire Para Hockey Cup 2019» калыккуспо ӵошатсконын бронза медальёс утӥзы. Со сярысь Россиысь Паралимпи комитетлэн пресс-службаез ивортэ. Ӵошатсконъёс Канадаысь Парадайс карын 1-5 толсуре ортчизы Россилэн сборноез сяна, медальёс понна вожвылъяськизы 2018-тӥ арын Паралимпи шудонъёслэн чемпионэз – США-лэн сборноез, Паралимпи шудонъёслэн азвесь призерез – Каданалэн сборноез но Чехилэн люкам командаез. Группаын вожвылъяськонын Россилэн командаез США-лы 3) лыдын келяз, собере Канадаез (буллитъёсъя 3:2) но Чехиез (10:0) вормиз но группаын кыкетӥ инты басьтӥз. Зарни медальёс понна нюръяськонын США Канадаез 2:1 лыдын вормиз. Россилэн командаез, Чехиез 5:0 лыдын пазьгыса, бронза утӥз.  Ватсалом, Россилэн сборнояз озьы ик шудӥзы «Удмуртия» клубын кыдам Иван Кузнецов, Максим Кузьминых но Евгений Петров (али куиньназы Москва улосвылын шудо). Тодэ вайытом, азьвылгес Удмуртиысь пинал следж-хоккеистъёс Сочиын росси ӵошатсконъёсын азвесь медальёс утӥзы. Нош 13-15 толсуре Ижкарын егитъёслэн командаоссы пӧлын следж-хоккен шудонъя «KALASHNIKOV CUP» калыккуспо турнир ортчоз.  Тегъёс: Спорт Канада Следж-хоккей Удмуртия Россия  